《送南康刘道纯秀才起应新诏》
宋代·陈舜俞

太平天子厌弊旧，尽解纲条重结纽。
一朝进士各名经，五百年来病声偶。
弟子增员岩穴空，博士献书车马走。
鸿薄青冥昔在笼，鱼忆沧浪今脱笱。
乘时得志君其人，平生好学气撞斗。
诋诃毛郑为低眉，辨说仪秦不容口。
本需束帛贲圭衡，勉应新书辞畎亩。
时髦往往出江南，解褐须期居帝右。
藏珍韬椟元待价，搦矢抚弦须应手。
勿学迂疏鲁两生，是古非今空白首。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。